U-I-183/25
Natisni
Opravilna št.:
U-I-183/25
Datum odločitve:
17. 3. 2026
ECLI:
ECLI:SI:USRS:2026:U.I.183.25
Akt:
Zakon o referendumu in o ljudski iniciativi (ZRLI), 47.a čl.
Izrek:
Pobuda za začetek postopka za oceno ustavnosti "47.a člena ZRLI" se zavrže.
Evidenčni stavek:
Ustavno sodišče pobudo zavrže, če niso izpolnjeni pogoji iz drugega odstavka 24.b člena Zakona o Ustavnem sodišču.
Geslo:
1.5.51.1.2.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Nepopolna vloga.
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Slavko Kessler, Republika Avstrija
Datum vloge:
5. 12. 2025
Vrsta odločitve:
sklep
Vrsta rešitve:
zavrženje
Dokument:
US34364
Dokument v PDF obliki:
U-I-183-25.pdf
141 KB
Prenesite datoteko
U-I-183/25-4
17. 3. 2026
SKLEP
Ustavno sodišče je v postopku za preizkus pobude Slavka Kesslerja, Republika Avstrija, na seji 17. marca 2026
sklenilo:
Pobuda za začetek postopka za oceno ustavnosti "47.a člena ZRLI" se zavrže.
OBRAZLOŽITEV
1. Pobudnik navaja, da je slovenski državljan s stalnim prebivališčem v Republiki Avstriji. Zatrjuje, da ga Državna volilna komisija redno obvešča o volitvah v Državni zbor, ne obvešča pa ga o referendumih, ker to po "47.a členu ZRLI" naj ne bi bilo obvezno. Zato naj bi bil ta člen v neskladju z "82. členom ZVDZ". Pobudnik prav tako meni, da zakonodajalec neutemeljeno razlikuje med državljani Republike Slovenije, ki prebivajo v domovini, in tistimi, ki prebivajo v tujini, kar naj bi bilo v neskladju s 14. členom Ustave. Želi, da zakonodajalec Državni volilni komisiji odredi, naj obvezno obvešča o referendumih tudi slovenske državljane s stalnim prebivališčem v tujini.
2. Za vsebinsko obravnavo pobude za začetek postopka za oceno ustavnosti morajo biti izpolnjene procesne predpostavke, ki jih določa Zakon o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS). Drugi odstavek 24.b člena ZUstS določa, da mora pobuda vsebovati naslednje podatke: navedbo členov predpisa, ki se s pobudo izpodbijajo; navedbo številke Uradnega lista Republike Slovenije ali drugega uradnega glasila, v katerem je bil izpodbijani predpis objavljen; navedbo razlogov neskladnosti z Ustavo ali zakonom; podatke o izpolnjevanju z zakonom določenih pogojev za vložitev pobude; in druge podatke, ki jih določi Poslovnik Ustavnega sodišča (Uradni list RS, št. 86/07, 54/10, 56/11, 70/17 in 35/20 – v nadaljevanju Poslovnik). Pobuda mora vsebovati še podatke, iz katerih je razvidno, da izpodbijani predpis neposredno posega v pobudnikove pravice, pravne interese oziroma v njegov pravni položaj.
3. Pobuda je oblikovana tako pomanjkljivo, da je Ustavno sodišče ne more preizkusiti. Pobuda ne vsebuje jasnega in določnega poimenovanja predpisa, ki ga pobudnik izpodbija, ter uradnega lista, v katerem naj bi bil objavljen.
[1]
Prav tako pobuda ne vsebuje na ustavni ravni oblikovanih razlogov (očitkov), s katerimi bi pobudnik utemeljil protiustavnost ureditve.
[2]
Pobudnik je podal zgolj pavšalne trditve o protiustavnosti ter ni jasno in določno opredelil razlogov, iz katerih naj bi bil izpodbijani člen zakona (ki ga ne poimenuje) v neskladju bodisi s prvim bodisi z drugim odstavkom 14. člena Ustave.
4. Ker pobuda ne vsebuje temeljnih sestavin, jo je Ustavno sodišče v skladu s tretjim odstavkom 25. člena ZUstS zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS
in prve alineje tretjega odstavka 46. člena Poslovnika
v sestavi: predsednik dr. Rok Čeferin ter sodnice in sodniki dr. Matej Accetto, mag. Nina Betetto, dr. Primož Gorkič, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Glej npr. sklepe Ustavnega sodišča št. U-I-70/25 z dne 1. 7. 2025, 5. točka obrazložitve, št. U-I-98/23 z dne 18. 12. 2024 in št. U-I-471/19 z dne 8. 1. 2020.
[2]
Glej npr. sklepe Ustavnega sodišča št. U-I-63/24 z dne 22. 4. 2025, št. U-I-481/22 z dne 7. 2. 2023, 8. točka obrazložitve, št. U-I-177/19 z dne 1. 7. 2021, in št. U-I-471/19 z dne 8. 1. 2020.